
Text rozhodnutia
Súd: Krajský súd Trnava Spisová značka: 38Sd/132/2012 Identifikačné číslo súdneho spisu: 2012200640 Dátum vydania rozhodnutia: 05. 12. 2013 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2013:2012200640.1 Uznesenie Krajský súd v Trnave v právnej veci navrhovateľa: D. P., nar. XX.XX. XXXX, bytom XXX XX R. XXX, proti odporkyni: Sociálna poisťovňa - ústredie, so sídlom Ul. 29. augusta č. 8, 813 63 Bratislava, o preskúmanie zákonnosti rozhodnutia odporkyne, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Navrhovateľ svojim návrhom zo dňa 23.10. 2012, doručeným odporkyni dňa 30.10. 2012, žiadal o preskúmanie rozhodnutia odporkyne č. XXX XXX XXXX X zo dňa 28.08. 2012, ktorým odporkyňa podľa § 236 ods. 1 písm. b) zákona č. 461/2003 Z. z. o sociálnom postení v znení zákona č. 310/2006 Z. z., uložila navrhovateľovi povinnosť vrátiť neprávom vyplatený vdovecký dôchodok v celkovej sume 3.113,75 eur. Odporkyňa tak rozhodla na základe skutočnosti, že syn navrhovateľa dňom 30.06. 2010 ukončil štúdium, čím sa prestal považovať za nezaopatrené dieťa, a teda došlo k zániku nároku na vdovský dôchodok a jeho výplatu podľa § 48a v znení zákona č. 100/1988 Zb. o sociálnom zabezpečení v znení neskorších predpisov. Navrhovateľ v podanom opravnom prostriedku namietal správnosť vydaného rozhodnutia odporkyne, nakoľko má za to, že jeho syn je nesamostatný, nevie sa sám o seba postarať, ani sa zamestnať. Na základe uvedeného odporkyňa podaniami zo dňa 18.12. 2012 a zo dňa 22.03. 2013 žiadala Sociálnu poisťovňu, pobočka Galanta (za účelom opätovného posúdenia nároku vdoveckého dôchodku navrhovateľa) o vyhotovenie lekárskej správy o tom, či možno syna navrhovateľa (D. P., ml., nar. XX.XX. XXXX) považovať ku dňu 01.09. 2010 za nezaopatrené dieťa podľa § 9 ods. 1 písm. b) bod 3 zákona č. 461/2003 Z. z. o sociálnom poistení. Odporkyňa na základe záverov vyplývajúcich z doručeného (vyššie uvedeného) lekárskeho posudku posudkového lekára sociálneho poistenia Sociálnej poisťovne, pobočka Galanta zo dňa 12.06. 2013, rozhodnutím č. XXX XXX XXXX X. - IV. zo dňa 10.07. 2013 zrušila navrhovateľom napadnuté rozhodnutie zo dňa 28.08. 2012 a súčasne rozhodnutím č. XXX XXX XXXX X - I. zo dňa 10.07. 2013 zrušila podľa § 112 ods. 1 zákona č. 461/2003 Z. z. o sociálnom poistení rozhodnutie č. XXX XXX XXXX X zo dňa 21.08. 2012 o odňatí vdoveckého dôchodku. Súčasne odporkyňa v tomto rozhodnutí uviedla, že nárok na vdovecký dôchodok trvá od 16.10. 2012 v sume 127,40 eur mesačne. V tejto súvislosti je preto potrebné uviesť, že odporkyňa vyššie uvedenými zrušujúcimi rozhodnutiami odporkyne zo dňa 10.07. 2013 vyhovela v plnom rozsahu podanému opravnému prostriedku navrhovateľa zo dňa 23.10. 2012. Podľa § 250o zákona číslo 99/1963 Zb. Občiansky súdny poriadok, (ďalej len „OSP“), ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Vzhľadom na to, že odporkyňa svojimi novými rozhodnutiami v plnom rozsahu podanému opravnému prostriedku navrhovateľa vyhovela, súd postupom podľa vyššie citovaného zákonného ustanovenia, konanie zastavil. O náhrade trov konania súd rozhodol podľa § 246c ods. 1 OSP v spojení s § 146 ods. 1 písm. c) OSP tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

